
Klimatikus változásokhoz alkalmazkodó kukorica hibridek bioetanol hozamának vizsgálata

Napjainkban a bioetanol egyre szélesebb körben alkalmazott alternatív üzemanyag, mivel számos előnnyel rendelkezik a hagyományos üzemanyagokkal összehasonlítva. Alkalmazható motorhajtóanyagként, különböző keverék-típusok állíthatók elő belőle, valamint az üzemanyagcellák hajtóanyagául szolgálhat.
Kísérleti munkám célja az volt, hogy öt új, martonvásári nemesítésű, jó szárazságtűrő genotípusokat képviselő kukorica hibridből történő bioetanol előállítási lehetőségeit vizsgáljam laboratóriumi körülmények között. A kukoricakeményítő hidrolízisét és a keletkező cukrok alkoholos fermentációját Sartorius B Plus típusú automata fermentorban hajtottam végre. A kukoricaszemek keményítő-tartalmát aprítás után két lépésben hidrolizáltam. A hidrolízis első lépésében, az elfolyósítás során, Liquozyme SC DS α-amilázt használtam. Ezután került sor az elcukrosításra Spirizyme Fuel glüko-amiláz segítségével. Végül Saccharomyces cerevisiae élesztő segítségével elvégeztem az alkoholos erjesztést.
A reakciók lejátszódását nagyhatékonyságú folyadékkromatográfiás analízissel vizsgáltam a glükóz, illetve az etanol koncentráció-változásának nyomon követésével. Meghatároztam a szárazságtűrő hibridek keményítő- és glükóz-hozamát, valamint bioetanol kihozatalát és potenciálját.
Kimértem az etanol gőz-folyadék egyensúlyi jellemzőit a szeszcefre és gőzfázisa között. Kimutattam, hogy az etanol gőzfázisbeli móltörtje pozitív irányban tér el a víz-etanol elegynél mért móltörttől, tehát a fermentációs elegyekben nagyobb az etanol aktivitása, mint a biner víz-etanol elegyben.
Az eredmények alapján megállapítottam, hogy az új kukorica hibridek kiváló bioetanol alapanyagul szolgálhatnak. Mérési adataim segíthetik a bioetanol technológiák és az etanol-desztilláció optimálását.

